Tojikistonda ortiqcha vazndan qutula olmagan militsionerlar ishdan haydaladi

Tojikiston ichki ishlar vaziri Ramazon Rahimzoda o‘z xodimlariga ortiqcha vazndan qutulish haqida ko‘rsatma berdi. Aks holda, “RIA Novosti”ning yozishicha, ular ish joyidan ayrilishi mumkin.

Dekabr oyida vazirlik militsionerlar uchun bo‘y va vazn mutanosibligi me’yorlarini e’lon qilgan edi. Unga ko‘ra, bo‘yi 168-170 santimetr bo‘lgan militsiya xodimlarining vazni 75 kilogrammdan oshmasligi lozim.
Xabar berishlaricha, aksariyat tartib posbonlari ortiqcha vaznga qarshi kurashni boshlagan — ular yugurish, idora hovuzida suzish bilan shug‘ullanmoqda. Aytishlaricha, ba’zi xodimlar ikki oy ichida 5—10 kilogrammga ozgan.
“Barcha xodimlarimiz xalqaro bo‘y va vazn mutanosibligi jadvaliga mos bo‘lishi shart”, — dedi Rahimzoda. Vazirning qayd etishicha, uning o‘zi ham sport bilan muntazam ravishda shug‘ullanadi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.